Forslag til Europa-Parlamentet og Rådets trettende selskabsdirektiv om overtagelsestilbud (96/C 162/05) (Tekst af betydning for EØS) KOM(95) 655 endelig udg. - 95/0341(COD)

(Forelagt af Kommissionen den 7. februar 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 54,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Det er nødvendigt at samordne visse garantier, som i medlemsstaterne kræves af selskaber som defineret i traktatens artikel 58, andet afsnit, til beskyttelse af såvel selskabsdeltagernes som tredjemands interesser med det formål at gøre sådanne garantier ensartet i hele Fællesskabet;

det er nødvendigt at beskytte indehaverne af ejerandele i selskaber henhørende under en medlemsstats lovgivning, når disse selskaber er genstand for et overtagelsestilbud eller en ændring af kontrollen, og deres ejerandele kan omsættes på et organiseret marked i den i dette direktiv nævnte forstand;

kun foranstaltninger på fællesskabsplan kan sikre et rimeligt beskyttelsesniveau for selskabsejere i hele Unionen og tilvejebringe et antal minimumsregler for procedurerne i forbindelse med overtagelsestilbud; medlemsstaterne kan på egen hånd ikke garantere samme beskyttelsesniveau, navnlig ikke i forbindelse med grænseoverskridende overtagelser eller erhvervelser af kontrol;

et direktiv er et hensigtsmæssigt middel til at fastlægge en ramme bestående af visse fælles principper og et begrænset antal generelle forskrifter, som medlemsstaterne skal implementere gennem mere detaljerede regler i overensstemmelse med deres nationale systemer og kulturelle kontekst;

medlemsstaterne skal tage de nødvendige skridt til at beskytte selskabsejere med minoritetsinteresser, når kontrollen med deres selskab skifter hænder; denne beskyttelse kan kun garanteres ved enten at forpligte den person, der har overtaget kontrollen med et selskab, til at fremsætte et tilbud til samtlige ejere af selskabet for alle eller en væsentlig del af deres ejerandele, eller ved at træffe andre foranstaltninger, der kan opfylde målsætningen om i det mindste at sikre et tilsvarende beskyttelsesniveau for minoritetsinteresser;

medlemsstaterne udpeger en eller flere myndigheder til at føre tilsyn med alle aspekter af tilbuddet og til at sikre, at tilbudsparterne overholder de regler, der vedtages i medfør af dette direktiv; de forskellige myndigheder skal samarbejde med hinanden;

det er ønskeligt at fremme den frivillige kontrol udøvet af selvregulerende organer for at hindre indblanding af administrationen eller domstolene i forbindelse med tvister;

for at mindske risikoen for insider-handel skal tilbudsgivere forpligtes til at bekendtgøre deres planer om at fremsætte et tilbud hurtigst muligt og til at informere tilsynsmyndigheden og målselskabets bestyrelse eller direktion om tilbuddet, inden det offentliggøres;

et tilbuds adressater skal ved hjælp af et tilbudsdokument forsynes med tilstrækkelige oplysninger om vilkårene knyttet til tilbuddet;

det er nødvendigt at fastsætte en tidsfrist for overtagelsestilbud;

for at kunne udøve deres hverv på tilfredsstillende vis skal tilsynsmyndighederne til enhver tid kunne indhente oplysninger om tilbuddet hos tilbudsparterne;

for at hindre transaktioner, der kan lægge hindringer i vejen for tilbuddet, er det nødvendigt at begrænse de beføjelser, som målselskabets bestyrelse eller direktion har til at gennemføre transaktioner af ekstraordinær karakter;

målselskabets bestyrelse eller direktion skal være forpligtet til at offentliggøre et dokument indeholdende en begrundet redegørelse for sin holdning til tilbuddet;

det er nødvendigt, at medlemsstaterne fastsætter regler for, hvornår et tilbud kan tilbagekaldes eller erklæres ugyldigt, når først tilbudsdokumentet er blevet offentliggjort, for tilbudsgiverens ret til at ændre sit tilbud, for muligheden for fremsættelse af konkurrerende tilbud på selskabets ejerandele, som skal være til fordel for ejerne, og for offentliggørelse af resultatet af et tilbud -

UDSTEDT FØLGENDE DIREKTIV:

Artikel 1

Anvendelsesområde

De samordningsforanstaltninger, som dette direktiv foreskriver, finder anvendelse på medlemsstaternes love og administrative bestemmelser eller andre mekanismer eller ordninger vedrørende tilbud om overtagelse af ejerandelene i selskaber henhørende under en medlemsstats lovgivning, når disse ejerandele, helt eller delvis, kan omsættes på et marked i en eller flere medlemsstater, som reguleres og overvåges af en af de offentlige myndigheder godkendt instans, og som opererer regelmæssigt og er direkte eller indirekte tilgængeligt for offentligheden.

Artikel 2

Definitioner

I dette direktiv forstås ved:

- »overtagelsestilbud« (»tilbud«): et tilbud til et selskabs ejere om hel eller delvis overtagelse af deres ejerandele mod betaling i rede penge og/eller til gengæld for andre ejerandele; et tilbud kan være enten obligatorisk, hvis dette kræves af medlemsstaterne for at beskytte minoritetsinteresser, eller frivilligt

- »målselskab«: det selskab, hvis ejerandele er genstand for et tilbud

- »tilbudsgiver«: enhver fysisk person eller offentligretlig eller privatretlig juridisk person, der fremsætter et tilbud

- »ejerandele«: omsættelige værdipapirer, hvortil der er knyttet stemmerettigheder i et selskab, eller som giver ret til at erhverve omsættelige værdipapirer, hvortil der er knyttet sådanne rettigheder

- »tilbudsparter«: tilbudsgiveren, medlemmerne af tilbudsgiverens bestyrelse eller direktion, hvis tilbudsgiveren er et selskab, tilbuddets adressater og medlemmerne af målselskabets bestyrelse eller direktion.

Artikel 3

Beskyttelse af minoritetsinteresser

1. Såfremt en fysisk eller juridisk person ved en overtagelse kommer i besiddelse af ejerandele, der sammenlagt med vedkommendes eksisterende ejerandele giver ham en bestemt procentdel af stemmerettighederne i et selskab som omhandlet i artikel 1, hvorved han overtager kontrollen med dette selskab, sikrer medlemsstaterne, at der findes regler eller andre mekanismer eller ordninger, som enten forpligter den pågældende person til at fremsætte et tilbud i overensstemmelse med artikel 10, eller som på anden vis yder minoritetsinteresserne i selskabet en passende og tilsvarende beskyttelse.

2. Den procentdel af stemmerettighederne, der giver kontrollerende indflydelse, jf. stk. 1, og metoden til beregning heraf bestemmes af lovgivningen i den medlemsstat, hvor tilsynsmyndigheden befinder sig.

Artikel 4

Tilsynsmyndighed

1. Medlemsstaterne udpeger den eller de myndigheder, der skal føre tilsyn med alle aspekter af tilbuddet. Disse myndigheder kan omfatte sammenslutninger eller private organer. Medlemsstaterne underretter Kommissionen om, hvilke myndigheder der er udpeget, og om eventuelle opgavefordelinger.

2. Den for tilsynet med tilbuddet kompetente myndighed er tilsynsmyndigheden i den medlemsstat, hvor målselskabet har sit vedtægtsmæssige hjemsted, hvis ejerandelene i selskabet kan handles på et reguleret marked i den pågældende medlemsstat. Ellers er den kompetente myndighed myndigheden i den medlemsstat, på hvis regulerede marked ejerandelene i selskabet først blev handlet og stadig handles.

3. Med forbehold af hensynet til deres tavshedspligt samarbejder medlemsstaternes kompetente myndigheder med hinanden i det omfang, det er nødvendigt for udførelsen af deres opgaver, og med henblik herpå meddeler de hinanden alle de oplysninger, der måtte være nødvendige.

4. Tilsynsmyndighederne tillægges alle de beføjelser, der er nødvendige for, at de kan udføre deres hverv, der omfatter kontrol med, at tilbudsparterne overholder reglerne udstukket i medfør af dette direktiv. Desuden kan medlemsstaterne bestemme, at deres tilsynsmyndigheder, på basis af en begrundet afgørelse, kan tillade afvigelser fra reglerne udstukket på grundlag af dette direktiv, forudsat at tilsynsmyndighederne ved tilladelsen af sådanne afvigelser overholder principperne i artikel 5.

5. Dette direktiv berører ikke de beføjelser, som domstolene i en medlemsstat måtte have til at afvise en sag og til at tage stilling til, om en sådan sag kan påvirke udfaldet af tilbuddet, forudsat at enhver krænket part har adgang til passende retsmidler, enten i form af en mulighed for at indbringe klage til tilsynsmyndigheden eller i form af en ret til at anlægge erstatningssag ved domstolene.

Artikel 5

Generelle principper

1. Med henblik på gennemførelsen af dette direktiv sikrer medlemsstaterne, at de regler eller andre ordninger, der fastsættes med udgangspunkt i dette direktiv, overholder følgende principper:

a) Alle ejere af ejerandele i målselskabet, som befinder sig i samme situation, skal behandles lige.

b) Tilbuddets adressater skal have tilstrækkelig tid og tilstrækkelige oplysninger til at kunne tage stilling til tilbuddet på et velinformeret grundlag.

c) Målselskabets bestyrelse eller direktion skal varetage selskabets interesser som helhed.

d) Der må ikke skabes kunstige markeder for ejerandelene i målselskabet, i det tilbudsgivende selskab eller i noget andet selskab, der er berørt af tilbuddet.

e) Målselskabers normale drift må ikke forstyrres længere end nødvendigt som følge af et tilbud om overtagelse af deres ejerandele.

2. Med henblik på at opfylde målsætningen i stk. 1 sikrer medlemsstaterne, at der vedtages regler, som tilfredsstiller minimumskravene i de efterfølgende artikler.

Artikel 6

Oplysninger

1. Medlemsstaterne sikrer, at der vedtages regler, som foreskriver, at beslutningen om at fremsætte et tilbud offentliggøres, og at tilsynsmyndigheden og bestyrelsen eller direktionen i målselskabet orienteres om tilbuddet, før beslutningen offentliggøres.

2. Medlemsstaterne sikrer, at der vedtages regler, som pålægger tilbudsgiveren at udarbejde og i god tid offentliggøre et tilbudsdokument, der indeholder de oplysninger, der er nødvendige for, at tilbuddets adressater kan tage stilling til tilbuddet på et velinformeret grundlag. Før tilbudsdokumentet offentliggøres, forelægges det tilsynsmyndigheden af tilbudsgiveren.

3. Ifølge ovennævnte regler skal tilbudsdokumentet mindst indeholde oplysninger om:

- tilbudsvilkårene

- tilbudsgiverens navn eller - dersom tilbudsgiveren er et selskab - dette selskabs type, navn og vedtægtsmæssige hjemsted

- de ejerandele eller den eller de kategorier af ejerandele, tilbuddet vedrører

- modydelsen for hver ejerandel eller kategori af ejerandele og vurderingsgrundlaget for fastsættelsen heraf med nærmere oplysninger om, hvordan denne modydelse vil blive givet

- den maksimale og minimale mængde af ejerandele, udtrykt i procent eller antal, som tilbudsgiveren forpligter sig til at erhverve

- de ejerandele, som tilbudsgiveren eventuelt allerede har i målselskabet

- alle de betingelser, der er knyttet til tilbuddet

- tilbudsgiverens intentioner med hensyn til målselskabets fremtidige aktiviteter og forpligtelser, dets ansatte og direktion

- fristen for accept af tilbuddet, der ikke må være kortere end fire uger eller længere end ti uger regnet fra datoen for tilbudsdokumentets offentliggørelse

- eventuelle værdipapirer, der måtte indgå i den modydelse, som tilbudsgiveren tilbyder.

4. Medlemsstaterne sikrer, at der vedtages regler, som pålægger tilbudsparterne på ethvert tidspunkt og efter begæring at forsyne tilsynsmyndigheden med alle de oplysninger, som de er i besiddelse af vedrørende tilbuddet, og som tilsynsmyndigheden finder nødvendige for udførelsen af sit hverv.

Artikel 7

Offentliggørelse

1. Medlemsstaterne sikrer, at der vedtages regler, som fordrer offentliggørelse af et tilbud, således at der ikke opstår kunstige markeder for ejerandelene i målselskabet og for tilbudsgiverens ejerandele.

2. Medlemsstaterne sikrer, at der vedtages regler, som foreskriver, at alle fornødne oplysninger og dokumenter offentliggøres på en sådan måde, at tilbuddets adressater har nem og hurtig adgang hertil.

Artikel 8

Forpligtelser for medlemmerne af målselskabets bestyrelse eller direktion

Medlemsstaterne drager omsorg for, at der vedtages regler, som sikrer:

a) at medlemmerne af målselskabets bestyrelse eller direktion, efter at have modtaget oplysninger om tilbuddet og indtil resultatet af tilbuddet er blevet offentliggjort, afholder sig fra handlinger, der kan lægge hindringer i vejen for tilbuddet, og navnlig afholder sig fra emissioner af ejerandele, der kunne resultere i en vedvarende hindring for tilbudsgiverens erhvervelse af kontrollen med målselskabet, medmindre de på en generalforsamling har fået ejerkredsens forudgående tilladelse hertil

b) at målselskabets bestyrelse eller direktion udarbejder og offentliggør et dokument indeholdende en begrundet redegørelse for dens holdning til tilbuddet.

Artikel 9

Regler gældende for tilbudsproceduren

Medlemsstaterne sikrer desuden, at der vedtages regler for tilbudsproceduren på mindst følgende punkter:

a) tilbagekaldelse eller ugyldighedserklæring af tilbuddet

b) ændring af tilbuddet

c) konkurrerende tilbud

d) offentliggørelse af resultatet af tilbud.

Artikel 10

Obligatorisk tilbud

1. Såfremt en medlemsstat stiller krav om et obligatorisk tilbud som et middel til at beskytte minoritetsinteresser, skal dette tilbud være rettet mod samtlige ejere for alle eller en væsentlig del af deres ejerandele til en pris, der opfylder målsætningen om beskyttelse af deres interesser.

2. Såfremt det obligatoriske tilbud kun omfatter en del af ejerandelene i målselskabet, og ejerne tilbyder at sælge flere ejerandele til tilbudsgiveren end dem, der er omfattet af det partielle tilbud, skal ejerne behandles ens ved hjælp af en pro rata-behandling af deres ejerandele.

Artikel 11

Direktivets gennemførelse

1. Medlemsstaterne sikrer, at de love og administrative bestemmelser eller andre mekanismer eller ordninger, der er nødvendige for at efterkomme dette direktiv, træder i kraft inden den 1. april 1998.

2. Medlemsstaterne meddeler Kommissionen de i stk. 1 nævnte love og administrative bestemmelser eller andre ordninger med udtrykkelig henvisning til dette direktiv.

Artikel 12

Direktivets adressater

Dette direktiv er rettet til medlemsstaterne.